**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 3**

***ҲАФТАНИНГ МУҲИМ ВОҚЕАЛАРИ***

**(19-25 сентябрь)**

**Фарғона – 2018**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**Ўзбекистон 2030 йилга келиб 50 та илғор мамлакатлар қаторига киради - Президент фармони**

Ўзбекистон Республикаси Президенти Шавкат Мирзиёев 2019-2021 йилларда Ўзбекистон Республикасини инновацион ривожлантириш стратегиясини тасдиқлаш тўғрисидаги фармонни имзолади. Илм-фан ва техника ютуқларини кенг қўллаган ҳолда иқтисодиёт тармоқларига, ижтимоий ва бошқа соҳаларга замонавий инновацион технологияларни тезкор жорий этиш Ўзбекистон Республикаси жадал ривожланишининг муҳим шарти ҳисобланади. Жамият ва давлат ҳаётининг барча соҳалари шиддат билан ривожланаётгани ислоҳотларни мамлакатимизнинг жаҳон цивилизацияси етакчилари қаторига кириш йўлида тез ва сифатли илгарилашини таъминлайдиган замонавий инновацион ғоялар, ишланмалар ва технологияларга асосланган ҳолда амалга оширишни тақозо этади. Шу билан бирга, ўтказилган таҳлил ишлаб чиқаришни модернизация, диверсификация қилиш, унинг ҳажмини ошириш ҳамда ички ва ташқи бозорларда рақобатбардош маҳсулотлар турларини кенгайтириш борасидаги ишлар лозим даражада олиб борилмаётганини кўрсатди. Хусусан, бу борада кўплаб кўрсаткичларнинг мавжуд эмаслиги ва ишлар самарали мувофиқлаштирилмагани сабабли мамлакатимиз сўнгги йилларда нуфузли ва обрўли халқаро тузилмалар томонидан тузиладиган Глобал инновацион индекс рейтингида иштирок этмаяпти. Шу юзасидан давлат раҳбари 2019-2021 йилларда Ўзбекистон Республикасини инновацион ривожлантириш стратегияси ҳамда стратегияни амалга ошириш бўйича «йўл харитаси», шунингдек, Ўзбекистон Республикасини 2030 йилгача инновацион ривожлантиришнинг мақсадли кўрсаткичларини тасдиқлади.Мамлакатнинг халқаро майдондаги рақобатбардошлилиги даражасини ва инновацион жиҳатдан тараққий этганини белгиловчи асосий омил сифатида инсон капиталини ривожлантириш – Стратегиянинг бош мақсади сифатида қабул қилинди. Бош мақсадга эришишда Стратегиянинг асосий вазифалари қуйидагилардан иборат:  Ўзбекистон Республикасининг 2030 йилга келиб Глобал инновацион индекс рейтинги бўйича жаҳоннинг 50 илғор мамлакати қаторига киришига эришиш; барча даражада таълим сифати ва қамровини ошириш, узлуксиз таълим тизимини ривожлантириш, кадрлар тайёрлаш тизимининг иқтисодиёт эҳтиёжларига мослашувчанлигини таъминлаш; илмий тадқиқотлар ва ишланмаларнинг илмий салоҳиятини мустаҳкамлаш ва самарадорлигини ошириш, илмий-тадқиқот, тажриба-конструкторлик ва технологик ишлар натижаларини кенг жорий этиш учун таълим, илм-фан ва тадбиркорликни интеграция қилишнинг таъсирчан механизмларини яратиш; инновациялар, илмий-тадқиқот, тажриба-конструкторлик ва технологик ишларга давлат ва хусусий маблағлар киритилишини кучайтириш, бу соҳалардаги тадбирларни молиялаштиришнинг замонавий ва самарали шаклларини жорий этиш; бошқарувнинг замонавий усуллари ва воситаларини жорий этиш орқали давлат ҳокимияти органлари фаолиятининг самарадорлигини ошириш; мулкчилик ҳуқуқлари ҳимоясини таъминлаш, рақобатбардош бозорлар ташкил этиш ва бизнес юритиш учун тенг шарт-шароитлар яратиш, давлат-хусусий шериклигини ривожлантириш; барқарор фаолият юритадиган ижтимоий-иқтисодий инфратузилмани яратиш.

**Шавкат Мирзиёев Ўзбекистонда интернет тезлигини ошириш, тармоқларни тўлиқ оптик толага алмаштириш бўйича кўрсатмалар берди**

Ўзбекистон Республикаси Президенти Шавкат Мирзиёев 19 сентябр куни ахборот технологиялари ва коммуникациялари тизимидаги ишларни таҳлил қилиш, соҳани жадал ривожлантириш бўйича қўшимча чора-тадбирларни белгилашга бағишланган йиғилиш ўтказди.

– Ахборот технологиялари ва коммуникацсиялари ривожи барча соҳаларнинг жадал тараққиётига хизмат қилади, одамларга қулайлик яратади, – деди Шавкат Мирзиёев. – Йил бошида ушбу муҳим соҳани ривожлантириш бўйича белгилаб берилган кўплаб вазифалар ижроси тўлиқ таʼминланмади. Тармоққа инвестиция жалб этиш, хизматлар ва тайёр дастурий маҳсулотларни экспорт қилиш аҳволи бизни умуман қониқтирмайди. Шунинг учун вазирликнинг раҳбариятини ўзгартиришга мажбур бўлдик. Янги вазир ва унинг ўринбосарлари бундан тегишли хулоса қилиб, ўз ишларини мутлақо бошқача тарзда ташкил этишлари лозим. Мавжуд муаммоларни тезроқ бартараф этиш ва тармоқни тубдан ривожлантириш, жалб этилаётган инвеститсиялар ва экспорт ҳажмини кескин кўпайтириш, энг муҳими, қисқа даврда тизимда сезиларли ижобий ўзгаришларни таъминлаш керак, – деди Президент. Мажлисда давлатимиз раҳбарининг 2018 йил 19 февралдаги “Ахборот технологиялари ва коммуникациялари соҳасини янада такомиллаштириш чора-тадбирлари тўғрисида”ги фармони ва Президент ҳузуридаги йиғилишларда берилган топшириқлар ижросини таʼминлаш қандай бораётгани таҳлил қилинди. Соҳани жадал ривожлантириш бўйича муҳим вазифалар белгилаб берилди. Ахборот технологиялари ва коммуникатсиялари соҳасига хорижий инвестицияларни жалб этиш, тўғридан-тўғри сармоялар иштирокидаги лойиҳалар ҳиссасини ошириш зарурлиги таъкидланди. Жорий йилда камида 200 миллион доллар, 2019 йилда эса инвестициялар, айниқса, тўғридан-тўғри сармоялар ҳажмини 500 миллион долларга етказиш вазифаси қўйилди. “Ўзбектелеком” компаниясининг нуфузини ошириш, “Ўзмобайл” миллий мобил алоқа операторини ривожлантириш бўйича топшириқлар берилди. Соҳада хизматларни экспорт қилиш етарли эмаслиги, бу кўрсаткични кескин ошириш, энг аввало, дастурий таʼминот яратиш ва экспортни кўпайтириш кераклиги таʼкидланди. Телефон ва интернет фойдаланувчиларига кўрсатилаётган хизматлар сифати пастлиги, мавжуд алоқа тармоқларининг атиги 27 фоизи оптик толали, қолгани мис симли линиялардан иборат экани танқид қилинди. Интернет тармоғига уланиш тезлигини ошириш, алоқа тармоқларини тўлиқ оптик толага алмаштириш бўйича кўрсатмалар берилди. “Электрон ҳукумат” тизимини янада ривожлантириш, интерактив давлат хизматлари кўрсатишни кескин яхшилаш бўйича вазифалар белгилаб берилди. Почта алоқаси фаолиятини тубдан такомиллаштириш зарурлиги таъкидланди. Ахборот хавфсизлигини мустаҳкамлаш масаласига эътибор қаратилди. Соҳада кадрлар танқислиги сезилаётгани, Тошкент ахборот технологиялари университети ва унинг филиалларида илмий салоҳиятга эга педагоглар бор-йўлғи 21 фоизни ташкил этиши қайд қилинди. Шу боис университетда ўқитувчиларнинг илмий салоҳиятини ошириш ва илмий-тадқиқот ишлари кўламини кенгайтириш зарурлиги таъкидланди. Хорижий тажрибани чуқур ўрганган ҳолда, мамлакатимизда ахборот-коммуникатсия инфратузилмасини ривожлантиришга қаратилган 5 йиллик миллий дастурни ишлаб чиқиш вазифаси қўйилди.

**Тўққизта ОТМга қўшимча квоталар берилди.**

Ўзбекистон Республикаси таʼлим муассасаларига ўқишга қабул қилиш бўйича Давлат комиссиясининг 2018 йилда 17 сентябрдаги 9-сонли баёни билан 9 та олий таълим муассасасига 2018/2019 ўқув йили учун қабули учун хорижий олий таʼлим муассасалари билан қўшма таълим дастурлари асосида бакалавр ва магистрлар тайёрлаш бўйича тўлов-контракт асосида қўшимча қабул квоталари тасдиқланди. Бу ҳақда Олий ва ўрта махсус таълим вазирлиги Ахборот хизмати хабар бермоқда.

Булар:

1.Тошкент давлат техника университети – 75 та (бакалавриат);

2.Тошкент давлат стоматология институти – 60 та (бакалавриат);

3.Тошкент кимё-технология институти – 20 та (магистратура);

4.Тошкент давлат ўзбек тили ва адабиёти университети – 10 та (магистратура);

5.Тошкент тўқимачилик ва енгил саноат институти – 25 та (бакалавриат);

6.Миллий рассомлик ва дизайн институти – 20 та (бакалавриат);

7.Наманган муҳандислик-технология институти – 60 та (бакалавриат);

8.Наманган муҳандислик-қурилиш институти – 60 та (бакалавриат);

9.Андижон машинасозлик институти – 90 та (бакалавриат – 80 та, магистратура – 10 та).

Қўшма таълим дастурлари асосида бакалавриат ва магистратурага абитуриентлардан ҳужжатлар 2018 йил 25 сентябргача қабул қилинади. Кириш имтиҳонлари олий таълим муассасалари томонидан 2018 йил 28-30 сентябр кунлари ўтказилади. Ўқишга тавсия этилган абитуриентлар учун ўқиш истисно тариқасида 2018 йилнинг 2 октябридан бошланади. Кириш синовлари натижаси бўйича тўлов-контракт асосида қўшма таълим дастурларида ўқиш истагини билдирган абитуриентларга тўлов-контракт шартларини бажаришнинг охирги муддати 2018 йил 31 октябр этиб белгиланди.

**Ўзбекистонда абитуриентлар бир нечта ОТМга ҳужжат топшириши мумкин бўлади, қабул квоталари бекор қилинади**

Ўзбекистон Президенти олий ўқув юртларига қабул қилиш учун квоталар белгиламайди, дея хабар беради Кун.уз мухбири Шавкат Мирзиёевнинг фармонига асосан. Давлат раҳбари Олий ва ўрта махсус таълим вазирлигига 2019 йил 1 апрелга қадар талабаларни олий ўқув юртларига тўлов-контракт асосда қабул қилиш учун квоталарни босқичма-босқич бекор қилишни назар тутадиган норматив-ҳуқуқий ҳужжатни ишлаб чиқиш ҳақида топшириқ берди. Ҳужжатга кўра, олий ўқув юртларига таълим муассасасининг имкониятларидан келиб чиққан ҳолда талабаларни қабул қилиш учун квоталарни мустақил равишда белгилаш ҳуқуқи берилади. Яна бир муҳим янгиликка - абитуриентларга бирданига бир нечта таълим муассасаларига ўқишга кириш учун рухсат берилиши айланади. Кутилишича, мамлакатда янги олий ўқув юртлари, жумладан, хорижий ва нодавлат ОТМни ташкил этиш ҳисобидан олий таълимга қамраб олиш даражаси анча юқорилайди.

**Ўқувчиларга вилоят ҳокими совғаси**

Бағдод тумани халқ таълими бўлими тасарруфидаги мактаб парталарини янгилаш учун 1 миллиард 30 миллион сўмлик жиҳозлар вилоят ҳокими совғаси сифатида туҳфа этилди. Бундай эътибор ва рағбат соҳа фидойиларини беҳад мамнун этиб, янги-янги эзгу ташаббусларни амалиётга жорий этишга ундайди. Янги ўқув йили бағдодлик ўқувчилар учун бу каби кўплаб хушхабарларни тақдим этгани билан аҳамиятлидир. Инвестиция ва “Обод қишлоқ” дастурлари асосида тумандаги 600 нафардан зиёд ўқувчи билим оладиган 9-умумий ўрта таълим мактабида 1 миллиард 178 миллион сўмлик қурилиш-таъмирлаш ишлари амалга оширилди. Натижада билим даргоҳининг ташқи кўриниши, синф хоналари, фаоллар зали, ошхона замонавий мезонлар бўйича янгиланди. Мактаб ҳовлисига асфальт ётқизилиб, ҳудуд тўлиқ ободонлаштирилди. Бу йил 1-синфга қабул қилинган 60 нафар ўғил-қизларга таълим-тарбия беришни бошлаган Сайёра Розиқова, Одина Холиқова сингари бошланғич синф ўқитувчиларининг қувончи чексиз. Боиси устозлар дарс ва амалий машғулотларни мукаммал даражада олиб боришлари учун барча шароитлар муҳайё. Таълим муассасаси инглиз, немис тилларини ўқитишда ҳам жуда катта салоҳиятга эга бўлиб, бунинг самараси сифатида ўқувчилар ўз иқтидорларини бир неча тилларда намоён этиш имкониятига эга бўлишмоқда. Ойжамол Ҳотамова истеъдодли рассом сифатида туман, вилоят миқёсидаги кўплаб танловларда фаол иштирок этиб келади. Айни пайтда мактабда ташкил этилган рассомчилик тўгарагида унинг муносиб издошлари тарбияланаётгани эътиборга сазовордир. Бугунги кунда 750 нафар эртанги кун эгалари таҳсил олаётган 25-умумий ўрта таълим мактабида ҳаётга татбиқ этилган яна бир эзгу ташаббус таҳсинга лойиқ. Гап шундаки, “Ўзаро алмашлаб ўқиймиз” шиори остида мактабда кўчма кутубхона ташкил этилиб, қисқа вақт ичида ўқувчилар ўзаро алмаштириб ўқиётган бадиий адабиётлар 50 тадан 300 донага етди. Ҳозирча Саид Аҳмад, Ўткир Ҳошимов, Тоҳир Малик китоблари ҳамда Бобурнинг “Бобурнома” асари энг кўп ўқилган бадиий асарлар сифатида эътироф этилди. Сардорбек Абдухалилов, Ҳуснида Ўринбоевалар энг китобхон ўқувчилар сифатида тан олинди. Ўтган йили билимлар беллашувида инглиз тили фанидан туманда ғолиб бўлиб, вилоят босқичида қатнашган 9-синф ўқувчиси Гулмира Абдужалилова, энг кўп ўқувчилари олий таълим муассасасига кирган немис тили фани ўқитувчиси Лайло Неъматовага энг сара китоблар совға тариқасида топширилди. Ота-оналар билан ўзаро маслаҳатлашиб, ҳар куни бир соатни “Китобхонлик соати” сифатида эълон қилдик,-дейди мактаб директори Соҳиба Бердалиева. – Бугунги кунда кўплаб ота-оналар ўзларининг севимли китобларига энг эзгу тилакларини ёзиб, кутубхонамизга олиб келишмоқда. Таълим муассасасида ўқитувчи ҳамда ўқувчилар ўртасида инновацион ғоя ва технологиялар танлови ҳам эълон қилинган бўлиб, фаол иштирокчилар, ғолиблар ҳақида мактаб миқёсида нашр этиладиган “Иқтидор” газетасида кенг ёритиб борилади. Бағдод тумани халқ таълими бўлими томонидан эса яқин истиқболда яна шу сингари кўплаб эзгу ташаббусларни рўёбга чиқариш режалаштирилмоқда.

**Ўзбекистон ва Европа Иттифоқи: яна бир самарали келишув**

Олий Мажлис Сенати Халқаро муносабатлар, ташқи иқтисодий алоқалар, хорижий инвеститсиялар ва туризм масалалари қўмитаси раиси А.Курманов Кристиан Дан Преда бошчилигидаги Европа парламенти Ташқи ишлар қўмитаси делегатсияси аʼзолари билан учрашди. Унда меҳмонларга мамлакатимизда давлат қурилишини такомиллаштириш, шу жумладан, қонун устуворлигини таʼминлаш, сўз эркинлиги ва инсон ҳуқуқлари ҳимоясини мустаҳкамлаш борасида парламент ролини янада ошириш бўйича амалга оширилаётган ишлар тўғрисида батафсил ахборот берилди. Юртимизда суд-ҳуқуқ тизимини ислоҳ қилиш, иқтисодиётни эркинлаштириш, ижтимоий соҳани ривожлантириш, хавфсизликни таʼминлаш ҳамда чуқур ўйланган, ўзаро манфаатли ва амалий ташқи сиёсатни амалга ошириш масалаларига ҳам алоҳида эʼтибор қаратилди. Томонлар Ўзбекистон Республикаси ва Европа иттифоқи кенгайтирилган ҳамкорлиги тўғрисидаги янги битим ишлаб чиқиш, умуман, парламентлараро алоқалар истиқболларини муҳокама қилди. Ҳамкорликнинг шартнома-ҳуқуқий базасини кенгайтириш зарурлигига урғу берилди. Европа иттифоқи Марказий Осиё мамлакатлари билан ўзаро фойдали ҳамкорлик қилиш бўйича янги стратегияни амалга оширишдан манфаатдор экани таʼкидланди. Европа иттифоқи ва Ўзбекистон ўртасидаги муносабатларни жадал ривожлантириш нафақат ЕИ мамлакатлари ва Ўзбекистон, балки Марказий Осиёнинг бошқа давлатлари манфаатларига ҳам хизмат қилади. Учрашув якунлари бўйича томонлар ЕИ ва Ўзбекистон ўртасидаги ҳамкорликни янада чуқурлаштиришга қаратилган ишларни давом эттиришга келишиб олди.

**Университет янгиликлари**

* 2018 йил 19-сентябрь куни университет спорт соғломлаштириш мажмуасида тасдиқланган тадбирлар режасига асосан факультетлар ўртасида ҳаракатли ўйинлар, волейбол ва енгил атлетика спорт турлари бўйича университет биринчилиги мусобақалари ўтказилди. Юқорида кўрсатилган спорт турлари бўйича ўтказилган мусобақаларни ташкилий ҳамда ҳакамлик жараёнларида Жисмоний маданият факультетининг барча профессор-ўқитувчилари фаол иштирок этди. Мусобақанинг якуний натижаларига кўра фахрли биринчи ўринни жисмоний маданият факультети, иккинчи ўринни Физика-математика факультети, учинчи ўринни Ижтимоий–иқтисодиёт факультети жамоаси қўлга киритди. Ғолиблар Фарғона давлат университети ва “Талаба” спорт клуби томонидан фахрий ёрлиқ ва эсталик совғалари билан тақдирланди.
* 2018 йил 20-21-сентябрь кунлари университет спорт соғломлаштириш мажмуасида Фарғона шаҳар ҳокимлиги ташкилотчилигида олий таълим муассасалари талабалари ўртасида “Ёшларга оид давлат сиёсати тўғрисида”ги Қонун қабул қилинган кун муносабати билан спортнинг сузиш, югуриш, футбол ҳамда волейбол турларидан шаҳар биринчилиги мусобақалари бўлиб ўтди. Юқорида кўрсатилган спорт турлари бўйича ўтказилган мусобақаларни ташкилий ҳамда ҳакамлик жараёнлари юқори савияда ташкилланди. Мусобақанинг якуний натижаларига кўра барча спорт турлари бўйича фахрли биринчи ўринни Фарғона давлат университети жамоаси эгаллади. Умумжамоа ҳисобида иккинчи ўринни Тошкент ахборот технологиялари Фарғона филиали жамоаси, учинчи ўринни Тошкент тиббиёт академияси Фарғона филиали жамоаси қўлга киритди. Ғолиблар Фарғона вилояти ҳокимлиги, вилоят “Ёшлар иттифоқи” томонидан фахрий ёрлиқ ва эсталик учун совғалар билан тақдирланди. Университет спорт соғломлаштириш мажмуасида ўтказилган тадбир вилоят оммавий ахборот воситалари томонидан ёритиб борилди.
* 2018 йил 21 сентябрь куни Фарғона давлат университети стадионида **“Ҳар ойнинг учинчи жума куни автомобилсиз кун” шиори остида номланган** спорт марафони бўлиб ўтди. Марафонда 7 ёшдан 70 ёшгача 5000 минга яқин ёшлар ва спортчилар иштирок этди, булардан 2700 нафари иштирокчилар ва 2300 нафари эса томошабинлар. Шу қаторда Фарғона давлат университетидан 500 нафар талабалар ҳамда профессор-ўқитувчилар иштирок этишди. Икки нафар спортчи йигитларимиз 2,3 ўринларни қўлга киритишди. 5 нафар талабаларимиз эса фахрий ёрликлар ва эсдалик совғалари билан тақдирландилар.
* 2018 йил 22 сентябрь куни университет профессор-ўқитувчилари ва талаба ёшлари ўртасида **“Коррупция-миллий хавфсизликка таҳдид”** мавзусида тадбир ўтказилди. Тадбирда прокуратура, давлат хавфсизлик хизмати, ички ишлар бошқармаси, адлия бошқармаси ходимлари ва университет ректори Р.Максудов иштирок этдилар. Мавзуга оид фильм намойишидан сўнг мутахассислар томонидан коррупциянинг салбий иллатлари ва оқибатлари тўғрисида маърузалар қилинди. Профессор-ўқитувчилар ва талабалар томонидан берилган саволларга тегишли йўналишларда жавоб берилди.
* 2018 йил 23 сентябрь куни Фарғона шаҳридаги Ислом Каримов номли театр ва концерт саройида Корея Республикасининг “Чхонг Чун” вокал ансамблининг концерт дастури бўлиб ўтди. Мазкур концерт дастурида Фарғона давлат университетнинг 100 нафар профессор-ўқитувчилари ва талабалар иштирок этдилар.

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2018 йил 19-25 сентябрь (хс.уз)*

*2. “Фарғона ҳақиқати” газетаси 2018 йил 19-25 сентябрь(ҳақиқат.уз)*

*3. кун.уз расмий веб-сайти (19-25 сентябрь).*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 25.09.2018 йил Буюртма. № \_\_\_\_ адади 350.**